Amint a fentebbi leírásaim alapján kiderült, a telekhatárok kitűzésének hivatalos módja van, ezért hivatalos feltételekhez is van kötve: Kizárólag érvényes ingatlan-rendezői szakmai minősítéssel rendelkező földmérő végezhet telekhatár kitűzést, és az ő munkája is csak akkor hiteles, ha arról kitűzési vázrajzot készít, melyet a földhivatalhoz is benyújt és az nyilvántartásba veszi. Szakszerűtlen kitűzésből óriási problémák származhatnak! Azzal hibásan túl szűkre alakulhat a szomszéd telke, és megszűnhet építési telek lenni. Épülhet kerítés, vagy ne adj Isten egy új ház is részben a szomszéd telkére! Több millió forintos károkról beszélünk. Ha a kitűzésről vázrajzot nem kaptunk, az nem hivatalosan történt, biztosak lehetünk benne: Az ember aki kinn volt, de papírt a megállapításairól nem adott, semmiért nem fog felelősséget vállalni! A hivatalos kitűzés szükségességének másik oka, hogy bizonyos bonyolult esetekben egyénileg kell mérlegelni az ellentmondó adatok között. Ilyenkor előfordulhat, hogy 5 földmérő a telket 5 -féle képen jelölné ki (nyilván észszerű határokon belül). A kitűzés módja ilyenkor is csak a hivatalos úttal válhat hitelessé. Hiába gondolkodott akár szakszerűen is a földmérő, ha 1 év múlva a szomszéd földmérője tényleg hivatalos munkát végez, és ő már máshogy gondolkodva megállapítja új kerítésünk 40 centivel a szomszédba lóg.